
הוועדה המיוחדת לפניות הציבור 
 05/03/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 152 >
 מישיבת הוועדה המיוחדת לפניות הציבור 
 יום שני, י"א באדר התשע"ב (05 במרץ 2012), שעה 11:00

<פניות ציבור לגבי רכישת רכב לנכים בחברות ליסינג- ישיבת מעקב וסיכום. הישיבות הקודמות בנושא התקיימו ב- 28.11.2011 וב- 4.1.2012.>

<מנהלת הוועדה:>
שלומית אבינח 
<קצרנית פרלמנטרית:>
ר.כ. חבר המתרגמים
<פניות ציבור לגבי רכישת רכב לנכים בחברות ליסינג- ישיבת מעקב וסיכום.>
הישיבות הקודמות בנושא התקיימו ב- 28.11.2011 וב- 4.1.2012.

<היו"ר דוד אזולאי:>
רבותי, צהריים טובים לכולם. אני פותח את ישיבת הוועדה לפניות הציבור והנושא הוא רכישת רכב לנכים בחברות  הליסינג. אנחנו קיימנו על כך דיון והביטוח הלאומי ישבו כאן, משרד האוצר ישבו כאן, ודיברנו בנושא של שעבוד הרכב. אני מבין שחברות הליסינג ישבו עם הביטוח הלאומי. משרד האוצר, בדיון הקודם בדקה ה-90 לא חיווה את דעתו, ואפילו התנגד. לשמחתי הרבה יושב כאן נציג משרד האוצר, יש פה גם מכתב ממשרד האוצר. 
לפני שאמשיך את הדיון, כדי לשחרר את נציג האוצר, אני מבקש שיאמר את הדברים שלו לפרוטוקול. בבקשה אדוני.
<גיא הרמתי:>
שמי גיא הרמתי מאגף תקציבים. לאור הדיונים בוועדה, לאור עמדת ביטוח לאומי, אנחנו תומכים בתשלום קצבת הניידות לבעלי ליסינג, לפי התנאים שהוצגו בביטוח הלאומי. כמו כן גם יוצר פתרון לגבי הליסינג הממוני, בעצם שהרכישה היא בתשלומים וזאת על ידי שינוי, בעצם שביטוח לאומי יהפוך להיות משעבד שני, במקום משעבד ראשון של הרכב וזה בקצבת הליסינג התפעולי באמצעות תלושי משכורת או איזה שהוא הסכם.
<היו"ר דוד אזולאי:>
כלומר הבטחת הכספים תהיה באמצעות תלושי השכר של העובד.

<גיא הרמתי:>
על מנת שהביטוח הלאומי יוכל לוודא שאכן הליסינג התפעולי מסופק לאותו נכה.

<היו"ר דוד אזולאי:>
אוקי, אני מודה לך אדוני. יש פה גם מכתב, ואני ברשותכם אקרא את הסיפא של המכתב שאומר:

"יחד עם זאת, לאור הדיונים בוועדה ולאור עמדת המוסד לביטוח לאומי, משרד האוצר אינו מתנגד לתשלום קצבת הניידות, על פי הצעת המוסד לביטוח לאומי. על תשלום זה יינתן תוך דיווח של המוגבל בניידות של חברת הליסינג, על השימוש בפועל הנעשה ברכב, באמצעות תלושי השכר של המוגבל בניידות והתחייבויות נוספות, כפי שהציגו נציגי המוסד לביטוח לאומי. תשלום זה יינתן ללא צורך בשעבוד הרכב לטובת המוגבל בניידות". 

גברתי מהביטוח הלאומי.

<אילנה שרייבמן:>
אז באמת הסיכום הזה היה לגבי הליסינג התפעולי ואנחנו גם התקדמנו ויש לנו הישגים משמעותיים בנושא הליסינג המימוני, כמו שאמר גיא. הנכים יוכלו לרכוש את הרכב בצורה של ליסינג ישירות מהיבואנים, ואז אנחנו לא צריכים לעשות שום שינוי חקיקה. לא יהיה שעבוד לטובת המוסד, אנחנו נהיה במקום שני וכל השאר יהיה כרגיל.
<היו"ר דוד אזולאי:>
מי במקום הראשון?

<אילנה שרייבמן:>
הבנק עצמו.

<היו"ר דוד אזולאי:>
החברה היא שתהיה ראשונה ואתם בעצם ---

<אילנה שרייבמן:>
לנכה זה לא מפריע.

<היו"ר דוד אזולאי:>
בבוא היום, אם הדברים לא מתממשים בצורה כזו או אחרת, אתם מפעילים את תלושי השכר של הנכים.

<אילנה שרייבמן:>
אנחנו נוכל להפסיק את תשלום קצבת הניידות, ליצור חוב,לראות איך לגבות אותו. 

<אורי מקלב:>
מימוני זה לא חייב להיות שהוא עובד. מימוני זה יכול להיות גם לאדם פרטי, נכה שאינו עובד ויכול להגיע להסכם עם חברת הליסינג.

<אילנה שרייבמן:>
כן, נכון.

<אורי מקלב:>
זה רק מימוני, זה רק שאלה של מימון.

<היו"ר דוד אזולאי:>
לא, אבל אז הביטוח הלאומי ---

<אורי מקלב:>
אבל כאן, במקרה הזה אין הרי גם הלוואה. הרי אם הוא הלך על מימוני הפירוש הוא שזה תשלום חודשי. אז אין ---

<קריאה:>
אז לא צריך להיות שם סנקציות.

<אילנה שרייבמן:>
אין שום סנקציות. 

<אורי מקלב:>
הוא לא לקח הלוואה מביטוח לאומי כדי לרכוש את הרכב. 

<אילנה שרייבמן:>
הוא יקבל מאיתנו הלוואה, גם התשלומים שלו יהיו יותר קטנים, אז זה כדאי לו. 

<שלומית אבינח:>
רגע, אז אולי תסבירו. 

<אילנה שרייבמן:>
אני אבקש משרה מילר, שהיא מנהלת תחום הניידות, שהיא תסביר איך התהליך הזה עובד. 

<שרה מילר:>
אנחנו מדברים על אופן ליסינג אבל מול יבואן הרכב ולא מול חברה אחרת. ההלוואה העומדת ניתנת למוגבל בניידות. אנחנו שולחים למכס זיכוי על הזכות שיש לו. כשהיבואן הולך לשחרר את הרכב מפחיתים מהסכום את מה שביטוח לאומי מכסה, ואז החוזה שלו מול היבואן ---
<היו"ר דוד אזולאי:>
היבואן במקרה הזה הוא חברת הליסינג?

<שרה מילר:>
לא. זה יבוא הרכב.

<אילנה שרייבמן:>
אנחנו בעצה עם חברות הליסינג, בישיבה שקיימנו איתן, פנינו ישירות ליבואנים כדי לפתור את כל הבעיה כדי שהתשלומים של הנכים לא יהיו גבוהים יותר. אם היינו עושים את זה באמצעות חברות הליסינג, הנכים היו צריכים לשלם יותר.

<היו"ר דוד אזולאי:>
עמלות.

<אילנה שרייבמן:>
אז פנינו ---

<קריאה:>
לא  בהכרח.

<אילנה שרייבמן:>
לפי הדוגמאות שנתתם. אבל בסוף הגענו למסקנה שזה הפתרון הטוב ביותר לנכים וגם לא דורש שום שינוי חקיקה ולא דורש שעבוד והאוצר הסכים לכל התנאים האלה, ולכן זה הפתרון הטוב ביותר שאומר שבעצם הוא ירכוש את הרכב בצורה של ליסינג מהיבואן, אחרי שהסכום של ההלוואה העומדת, סכום המיסים ניתן ישירות למכס, כמו שזה עומד בעצם היום. ואז הקרן תפחת, ואז בהכרח התשלומים יהיו קטנים יותר.

<היו"ר דוד אזולאי:>
בעצם מה שעשיתם פה זה יצרתם מצב של אין מתווכים באמצע הדרך.

<שרה מילר:>
יש לזה יתרון. בדיוק. 

<היו"ר דוד אזולאי:>
מצוין, כל הכבוד.

<אלי נכט:>
וכל היבואנים מסכימים לזה?

<שרה מילר:>
היבואנים שישבו איתנו בישיבה והם אמרו שהם בלאו הכי גם היום.

<אילנה שרייבמן:>
דיברנו עם הגדולים ביותר.

<היו"ר דוד אזולאי:>
בוא נגיד ככה, גם אם לא כל היבואנים הסכימו וחלק גדול מהיבואנים המרכזיים הסכימו – השאר יתיישרו.

<אילנה שרייבמן:>
אנחנו פנינו ליותר שכיחים. 

<אורי מקלב:>
אבל לא צריך לעשות את זה, אדוני, מספיק שהביטוח הלאומי מסכים. שיטת העבודה זה כבר התחרות, השוק כבר יכתיב את זה. 

<קריאה:>
בדיוק, השוק יקבע.

<אורי מקלב:>
ברגע שהיבואנים מוכנים להסדר הזה, הרי אם אני מבין נכון, אדוני יושב הראש, גם היום כשנכה בא לרכוש רכב, אני מבין שאתם מתחשבנים ישירות עם היבואן?

<שרה מילר:>
עם המכס. 

<אורי מקלב:>
וממילא היבואן משלם פחות על הרכב.

<רה מילר:>
נכון. 

<היו"ר דוד אזולאי:>
מצוין, רעיון מצוין. 

<שרה מילר:>
היבואן מקבל את האישור שאנחנו נותנים לנכה והוא יודע שמפחיתים לו 40,000 שקלים, אז הוא יודע מה הוא צריך לפרוש הלאה. 

<היו"ר דוד אזולאי:>
ואז הנכה יודע בדיוק כמה נותר לו לשלם.
<שרה מילר:>
כן, וכמה הוא צריך הלוואה מהבנק. היבואן מסדר את ההלוואה.

<היו"ר דוד אזולאי:>
מצוין. מי הן החברות שהגעתם איתן להסכמה?

<לימור לוריא:>
אז מה שעשינו, עשינו שליפה לראות מה הם הרכבים השכיחים שהמוגבלים בניידות מעוניינים בהם, ובאמת הגענו ש-17% רוכ.שים טויוטה, הונדה לוקחים 12%. לקחנו את ארבעת הגדולים ביותר שזה הונדה, טויוטה, מזדה, סוזוקי ופולקסווגן. ישבנו עם ארבע החברות, אני חושבת שפולקסווגן לא היו, או סוזוקי אני חושבת לא יכלו להגיע לישיבה, והארבע האלה נתנו את ההסכמה ואמרו שהם עושים את זה. נראה לי פייר אינף, כיסינו 70% מזה, והיתר ---

<היו"ר דוד אזולאי:>
אז בואי נגיד שבמקרה שחברה שלא הייתה בהסדר תבוא ותרצה להצטרף להסדר בהמשך, אין שום בעיה. מצוין.

<שרה מילר:>
אנחנו פתוחים כנגד כל היבואנים.

<היו"ר דוד אזולאי:>
ואם אותו נכה רוצה חברה מסוימת ואומרים לו אבל אנחנו לא בהסדר והם יבואו להסדר, בבקשה. אני חושב שתבורכו.

<אילנה שרייבמן:>
אני רוצה להוסיף עוד משהו לגבי ההפעלה של זה. לגבי הליסינג המימוני, לכאורה אין לנו בעיה מיידית להפעיל אותו. אנחנו נעשה פרסום כדי שהנכים בכלל יידעו שזה אפשרי. לגבי הליסינג התפעולי, אנחנו צריכים שלושה חודשי היערכות, כי אנחנו צריכים להכין את המערכת הממוכנת. אז דווקא התפעולי, שהיה הכי פשוט, אותו אנחנו צריכים למכן, אז לזה אנחנו צריכים שלושה חודשים. לשני, למימוני אנחנו יכולים במיידי.

<היו"ר דוד אזולאי:>
למה שלושת החודשים האלה? כדי להכניס את המחשוב?

<אילנה שרייבמן:>
גם אתם, אנחנו נעזר בכם שתגידו לאנשים.

<שרה מילר:>
להכניס את המחשוב, כי המחשוב של היום חוסם אפשרות לשלם משום שהרכב לא רשום בבעלותו. 

<שלומית אבינח:>
זה יהיה רטרו? קצבת הניידות?

<אילנה שרייבמן:>
לא. לא, זה לא שייך לרטרו. 

<קריאה:>
הקצבה משולמת גם ככה.

<שלומית אבינח:>
לא, אבל סליחה, אני לא סתם שואלת. הליסינג התפעולי נכון להיום, הנכה שמקבל מהעבודה לא מקבל קצבת ניידות. היות ועכשיו אתם מסכימים לשלם קצבת ניידות, השאלה אם מהיום כבר, מה-1 במרס, למשל, אם אתם אומרים שלושה חודשים, האם הוא יהיה זכאי שלושה חודשים רטרואקטיבית לקצבת הניידות.

<אילנה שרייבמן:>
אין לי התנגדות.

<שלומית אבינח:>
זה מאד חשוב.

<שרה מילר:>
בסדר, אין בעיה. 

<שלומית אבינח:>
אז החל מה-1 במרס?

<שרה מילר:>
כן, מי שימציא חוזה שכבר היה לו רכב תפעולי ממרס, אז אנחנו נעשה. 

<היו"ר דוד אזולאי:>
משנכנס אדר מרבין בשמחה, אז באתם ככה. 

<שלומית אבינח:>
גם אלה שבתוך התהליך? 
<אילנה שרייבמן:>
בואו נגיד שהתחולה של זה זה מה-1 במרס. 

<שלומית אבינח:>
אלה שיש להם.

<שרה מילר:>
כן. מי שכבר עובד בתפעול ליסינג, יביא לנו הוכחה שבמרס כבר יש לו ליסינג תפעולי, אנחנו ניתן לו רטרו. 

<שלומית אבינח:>
ומי שיש לו כבר ליסינג ממקום העבודה שנתיים וחצי ועוד חצי שנה ---

<אילנה שרייבמן:>
יקבל מה-1 במרס.

<קריאה:>
אני רוצה להגיד כל הכבוד לביטוח הלאומי.

<היו"ר דוד אזולאי:>
חברה, ממש. כל הכבוד.

<קריאה:>
הלוואי שכל ישיבה נסגור ככה.

<אילנה שרייבמן:>
אתם חושבים שאנחנו לא נהנים? 

<היו"ר דוד אזולאי:>
רבותי, אחר כך. תראו, אני אמרתי, משנכנס אדר מרבין בשמחה, אז ברוך השם. זה הוא חודש של שמחה ואני מברך. לנכים החודש יש כמה סיבות לשמוח, החל מחוק הפוליו שהעברנו ברוך השם, ואנחנו היום פה. טוב, ברוך השם, אני שמח לשמוע.

רק לפני שניגש לקטע של הברכות, אני אבקש את נציג חברות הליסינג.

<נמרוד הגלילי:>
אז אני לא רוצה להעכיר את המצב, אני חושב שהמצב הוא טוב.

<היו"ר דוד אזולאי:>
אז אל תעשה את זה, אני מבקש.

<נמרוד הגלילי:>
אני רק רוצה כן להגיד, אנחנו שבאמת נפגשנו עם הביטוח הלאומי ועלתה באמת הבעיה שאם הכסף הולך לחברת הליסינג, יש פה בעיה כי היום כשנכה מקבל רכב, לוקח רכב דרך הביטוח הלאומי, אז זה לא שהיבואן משלם את המס ואחר כך מזדכים. פשוט יש נקודה ברישום שהוא לא משלם את המס. אם זה היה דרך חברת הליסינג, אי אפשר היה לפתור את זה, ולכן זה אפשרי רק דרך ואמרנו להם, יש היום יבואני רכב שנותנים גם שירותי ליסינג. חלק מיבואני הרכב הם בעלים של חברות ליסינג, חלק מיבואני הרכב נותני גם שירותי ליסינג. ואמרנו שדרך אותם יבואנים באמת הציע מנכ"ל אלבר, אינון עמית, שבאמת אפשר לפתור את זה דרך יבואני הרכב. מה שחשוב להבהיר פה זה שאם אותו אדם נכה ילך מחר לחבר אלבר, סתם דוגמא, שאין לה קשר ליבואן רכב, דרכה הוא לא יוכל לעשות את זה.
<קריאה:>
למה? אמרנו שנעשה תחרות.

<נמרוד הגלילי:>
כי אלבר הוא --- תהיה תחרות, אבל התחרות תהיה בין היבואנים שיש להם ליסינג. חברות הליסינג נשארות בצד, מי שנותן ליסינג מימוני פרטי. זאת  אומרת חברת הרץ שיש לה קשר, בעלות ---

<היו"ר דוד אזולאי:>
שהיא יבואנית.

<נמרוד הגלילי:>
שהיבואן שלה זה הונדה וולוו --- היא תוכל לתת.

<לימור לוריא:>
דורון, כל מי שיבטיח שהרכב יהיה על שם הנכה – ניתן לו. 

<נמרוד הגלילי:>
אבל חברת אלדן וחברת אלבר, שהן להן קשר בעלות, אז היא לא תוכל. אני לא יודע ---
<אורי מקלב:>
סליחה, למה היא לא תוכל? ברגע שהרכב, נניח היא מייבאת רכב מהונדה, אלדן? 
<נמרוד הגלילי:>
אלדן מקבלת רכב מהונדה, כן.

<אורי מקלב:>
עכשיו, בהונדה הרכב הזה שהיא מייבאת, רכב של נכה יעלה לה יותר זול. ממילא גם התשלומים הם יותר זולים.

<נמרוד הגלילי:>
אני אומר שיכול להיות שאפילו הנכה לא בטוח יקבל מחיר יותר טוב, כי חברות הליסינג כשהן קונות מהיבואנים הן קונות בכמות ואז הן מקבלות הנחות כמות, כרגע. יכול להיות שוועדת זליכה תשנה את כל המצב. הדברים צריכים להיות ידועים שאחר כך לא יבואו אלינו בטענות. 
<אילנה שרייבמן:>
לא, אבל הם לא לגמרי סגורים עד הסוף, חבל.

<נמרוד הגלילי:>
בסדר, אני לא רוצה לקלקל את השמחה. אני רוצה שהדברים יהיו ברורים פה, שאחר כך לא יבוא נכה לחברת אלדן או לחברת אלבר ויבקש לקבל את הליסינג הממוני לנכה והוא לא יוכל. 

<אילנה שרייבמן:>
אז הוא ילך ליבואן ישירות.

<נמרוד הגלילי:>
אני אגיד לכם למה הוא לא יוכל ---

<אבנר עורקבי:>
אם הרכב רשום על שמי – למה אני לא יכול?

<אילנה שרייבמן:>
נכון, אם הרכב רשום על שמך. אבל הם לא תמיד רושמים על שמך. 

<שרה מילר:>
חברות הליסינג לא מוכנות. 

<נמרוד הגלילי:>
בשביל שהרכב יהיה רשום על שמך, חברת אלבר, כשהיא עושה הזמנה היא הולכת ליבואן הרכב ועושה הזמנה. היא צריכה לצבוע את הרכב הזה במיוחד לך, ואז כנראה אותם תנאים שהיבואן נותן לחברת הליסינג, לא יתנו לה, כי היבואן אומר 'רגע, מה אתה מתחרה איתי עכשיו?'  עכשיו, אם אתה היית מקבל את הכסף ישירות מהאוצר, מהביטוח הלאומי ובא לחברת הליסינג ואז מקבל את הפטור והזיכוי היו מזכים על המיסים, אז זה משהו אחר. אבל זה מבחינת האוצר הרבה יותר קשה, כי מדובר פה על כסף שנכנס וכסף שיוצא ואז זה יותר קשה. 
<אילנה שרייבמן:>
נמרוד, עם כל התהליך הזה, אני רוצה ---

<נמרוד הגלילי:>
אני אין לי התנגדות לתהליך הזה, אני מברך על התהליך הזה. אני רק אומר שיהיה ברור.

<אילנה שרייבמן:>
אתה יודע שחברות הליסינג לא רושמות את הרכב על שם המבוטח, על שם הנכה, ולכן כל התהליך הזה הוא בלתי אפשרי והיה דורש תיקון חקיקה וסיפורים שהיו נמשכים עד אין קץ. 

<שרה מילר:>
ולא רק זה.

<אילנה שרייבמן:>
אנחנו פנינו לארבע יבואניות רכב גדולות, שיכולות לתת את הרכב לנכים בתנאים אולי אפילו יותר טובים מחברות הליסינג ---
<נמרוד הגלילי:>
אולי. אני בספק, אבל אולי. 

<היו"ר דוד אזולאי:>
אתה יודע מה, זה מחיר התחרות. אדרבא. 

<נמרוד הגלילי:>
אין לי בעיה. בתנאי שהתחרות אבל תהיה מוגבלת.

<היו"ר דוד אזולאי:>
היא לא תהיה מוגבלת ואני אגיד לך למה. מפני שפה לנכה יש את הבחירה. לו היו באים עם חברה אחת, אתה צודק. ברגע שהם באו פה עם נתונים של כמה אחוזים כל חברה, יש פה ארבע חברות מובילות בשוק במיוחד אצל הנכים, אז יש פה אפשרות בחירה. עכשיו, מי שלא נמצא בהסדר הבא – אדרבא, שיצטרף להסדר, שייכנס לפה. אני חושב שבעניין הזה אני ---
<נמרוד הגלילי:>
רק יבואנים יוכלו להצטרף להסדר, לא חברות ליסינג.

<שרה מילר:>
אם חברת הליסינג תסכים לרשום את זה על שם הנכה, גם היא תוכל להיכנס.

<נמרוד הגלילי:>
אבל גם אם חברת הליסינג תרשום את זה על שם הנכה זה לא תהיה הבעיה. איפה תהיה הבעיה? שדרך חברת הליסינג הוא לא יוכל להתקזז על המס. 

<שרה מילר:>
לא, אם הרכב יהיה על שמו, הוא כן  יכול. אם חברת הליסינג תסכים ---

<לימור לוריא:>
אם חברת הליסינג תסכים לרשום את שמו ---

<אילנה שרייבמן:>
אם הרכב יהיה רשום על שם הנכה – גם אתם תוכלו להיכנס, גם חברות הליסינג. 

<היו"ר דוד אזולאי:>
רבותי, רק רגע בבקשה. חבר הכנסת אורי מקלב, בבקשה.

<אורי מקלב:>
תודה רבה לך אדוני יושב הראש. מעטות הישיבות, בכלל בכנסת, אבל בוודאי בוועדה לפניות הציבור, שכבר בתחילת הישיבה אפשר לברך ולעשות את זה באווירה טובה, באווירה של חודש אדר שמרבין בשמחה. ובאמת בזכותך, אדוני יושב הראש, במשמרת שלך דבר שהתחלנו ממזמן ורק התחלנו את התהליך, ואצלך וזה גם בזכותך כנראה גם כן, אנחנו מברכים על המוגמר ויש פתרון לכל הנושא של הליסינג, בין המימוני, בין התפעולי. אני גם רואה בזה עוד ברכה מיוחדת בעצם ואני רוצה להגיד מילה לביטוח הלאומי. יש כאן איזו יציאה מהקיבעון שאנחנו תמיד צועקים מהדברים האלה שלא הייתה פתיחות להבין דברים חדשים, אלא רואים כאן דרך חדשה ואני מקווה שזו תחילתה של דרך חדשה. להפעיל גמישות, להפעיל באמת איזה שיקול דעת ולבוא לקראת ולצאת מהקיבעון ומהקיפאון שהיה עד עכשיו. אני גם שמח ואני גם רואה איזו אווירה אחרת במשרד האוצר והעובדה היא שזה ככה, בגלל שהנה ישבנו ישיבה וכבר סיכמנו את הדברים והגיע אליך מכתב ממשרד האוצר שהוא מתחרט על הדברים. אז לא רק זה שהוא חזר בו ואני גם רואה שם הרשקוביץ היה בעניין, אז מגיע תודות לכולם. והוא גם אוסיף לא כל על התפעולי, אלא הוא הוסיף את ברכתו על הממוני, וזה דבר מאד חשוב.
מה שנשאר, לא בנושא של הביטוח הלאומי, מה שנשאר שאני חושב שעדיין צריך לבדוק זה משרד התחבורה. לאור זאת שהביטוח הלאומי בא עם שני צעדים קדימה גם בתפעולי וגם במימוני, במשרד התחבורה, כמה שאני יודע, הם הסכימו על החזר הרישיון רכב. הם לא הסכימו על הטסטים של הרכב, לקבל את ההחזרים. הרי לנכה שקונה רכב מגיע החזר על הרישיון, ועל הטסט יש לו גם החזרים. הם לא הסכימו בכל המקרים להחזיר את הטסט. לטענתם, שגם אם אני אחזיר את הנכה זה לא יהיה שום דבר. הרי מי שמשלם את הטסט זה החברה התפעולית. במימוני משלם את הטסט באמת זה שרכש במימוני. אבל בתפעולי מי שמשלם את הטסט, כמו שאצלנו, אנחנו בליסינג תפעולי, אנחנו לא משלמים את הטסט, אלא החברה התפעולית משלמת. הם טענו שלא תהיה לזה שום משמעות. אני אחזיר לנכה את הטסט, אני אשלם את הטסט והחברה התפעולית לא תעשה את ההנחה לנכה. אמרנו להם – בואו תקבעו לנכים, חברת ליסינג, שמי שנותן את הליסינג הזה והיא נותנת ומחזירה. מי שנכה היא נותנת לו והוא מביא מימון ממשרד התחבורה והיא מורידה לו את ה-1,000 שקלים או ה-1,500 שקלים לשנה, או ה-3,000 שקלים.  

כאן עוד לא הצלחנו להביא את המשרד. הרי משרד התחבורה בא וטען שהוא לא רוצה להחזיר את אגרת הרכב ---
<היו"ר דוד אזולאי:>
אגרת הרישוי.

<אורי מקלב:>
אגרת הרישוי, למה? הוא אומר ככה – ברכב בליסינג מימוני אז באמת מי שמשלם את זה לנכה – אני מוכנה להחזיר לו. אבל ברכב ---

<היו"ר דוד אזולאי:>
תפעולי שהמעביד משלם.

<אורי מקלב:>
מה זה המעביד? מאיפה? המעביד אומר אני לא אחזיר.

<קריאה:>
מענישים אותו. 

<היו"ר דוד אזולאי:>
לא, לא מענישים אותו, הוא לא משלם את זה. המעביד הוא זה שמשלם. 

<אילנה שרייבמן:>
זה לא תמיד נכון.

<אורי מקלב:>
מה זה אולי? לכן אנחנו ביקשנו ואמרנו שאפשר. אם קצת יוצאים מהקיבעון אפשר לבוא לחברות הליסינג וחברות הליסינג הסכימו כאן שהן מוכנות לעשות שני תעריפים: רכב ליסינג לנכה ורכב שני, שההבדל ביניהם יהיה בדיוק אגרת הרישוי. זה ההבדל ביניהם. משרד התחבורה לא יצא. 

אז מה שאני מבקש ממך, אדוני יושב הראש, כמו שהצלחת עד עכשיו בדבר הזה, גם את זה לסיים, גם את ה-1,500 שקלים, ואני מבין שיש כאלה טסטים שזה בערך המחיר. 

<דורון יהודה:>
יש גם יותר גבוה.

<אורי מקלב:>
כמה זה יכול להיות במקסימום?

<דורון יהודה:>
יש 2,000 ומשהו שקלים.

<היו"ר דוד אזולאי:>
זה המקסימום?

<דורון יהודה:>
כן.

<שרה מילר:>
כבוד חבר הכנסת, ברגע שאנחנו פותרים את הבעיה שהם לא הולכים לחברת ליסינג, כשהרכב לא רשום על שמם, ואז יש את הבעיה של האגרה. בהצעה שלנו, ברגע שהרכב רשום על שמם, מקבלים התרעה – אין אגרה.

<דורון יהודה:>
אין בעיה. האגרה פטורה.

<שרה מילר:>
פטורה. פטור מאגרה. זאת אומרת שזה גם פותר את הבעיה הזאת למעשה. 

<נמרוד הגלילי:>
היא מדברת על הליסינג התפעולי. 

<שרה מילר:>
אם מדברים על ליסינג תפעולי אז זה עניין אחר. אבל בליסינג תפעולי הבן אדם לא משלם את האגרה, מי שמשלם זו חברת הליסינג. 

<היו"ר דוד אזולאי:>
המעביד משלם את זה. 

<שרה מילר:>
אז אם מדברים על הליסינג התפעולי – הבעיה עדיין קיימת. 

<היו"ר דוד אזולאי:>
רבותי, לגבי הרכב המימוני, אני חושב שהתשובה נאמרה כאן והיא ברורה.
<שרה מילר:>
היא נאמרה, והיא פתרה את הבעיה של האגרה גם.

<היו"ר דוד אזולאי:>
לגבי הרכב התפעולי, כולנו יודעים שמי שמשלם את זה - זה המעביד. לכן, אם זה המעביד, אני לא יודע, אנחנו פה כולנו מחזיקים רכב תפעולי. לא ראיתי אף פעם שחייבו אותנו עבור אותה אגרה. אם יתברר---

<אורי מקלב:>
אבל מורידים לך מהמשכורת.

<היו"ר דוד אזולאי:>
על הכל. על הטסט, על האחזקה, על השימוש, על הכל. רבותי, אני מציע שהנושא הזה ייבדק על ידי אנשי מקצוע ואם יתברר, ואני מבקש, אפשר לעשות את זה אצלנו פה בתוך הכנסת עם קציני הרכב שלנו, לבדוק. אם אכן מחייבים את הנכים עבור אגרת הרישוי, אז יכול להיות שבאמת נצטרך למצוא את הדרך ואז אנחנו נפנה בכתב למשרד התחבורה. אם המצב הזה הוא באמת שזה נכלל בסכום הגלובלי ואי אפשר להפריד בין ההשתתפות של העובד לבין אגרת הרישוי, אז נצטרך להישאר במצב הזה. כי אני חושב שכרגע רבותי, בואו נעבוד עם ראש. אני חושב שברוך השם היה הישג ואסור למסמס את ההישג הזה, תסלחו לי – בקטנות. אנחנו נבדוק את זה. אני מבקש משלומית, מנהלת הוועדה, שהנושא הזה ייבדק על ידי אנשי מקצוע וברגע שתהיה לנו תשובה נשקול אם לפנות למשרד. אינני מתכוון לקיים על כך דיון בוועדה, נשקול, נבדוק את הנושא. אם יתברר שאכן כך המצב, שלנכה יש איזה שהוא נזק זעיר ביותר של 2,000 שקלים, בהתחשב שזה 2,000 שקלים לשנה שלמה, שזה באמת סכום זניח, אנחנו בכל זאת נפנה לשר התחבורה ונבקש את התערבותו בעניין הזה. עד כאן. 

רבותי, אני רוצה באמת, אני חייב להזכיר שבתחילת הדרך מי שהוביל ומי שיזם את הדיונים האלה זה אלי, שבאמת הוא היה הדוחף. עורך דין אלי נכט שהוא בין היתר גם עוזר פרלמנטארי, ולפעמים אתם יודעים, האנשים הקטנים, ככה נסחפים בתוך העסק הזה ואתה יודע כשאתה מתחיל מהלך ואתה אף פעם לא יודע איך הוא נגמר. ולשמחתי הרבה אני באמת מברך אותך על היזמה, כי לפעמים מי שלא נוגע בדברים הוא לא תמיד רואה אותם, בוא נגיד ככה. אתה נוגע בדבר, ראית את זה, הבאת את זה וברוך השם ליווינו את זה ואני מברך על כך. אני לא יכול להתעלם ממנהלת הוועדה, וממזכירת הוועדה מירב, שבאמת היו עקביות לאורך הדרך ולא נתנו לי מנוח בנושא הזה וצריך לגמור, ולגמור, ולעשות. ואיך אומרים? באמת אני אומר שחבל שישיבה כזו לא משודרת, כי אחרי הכאסח על הביטוח הלאומי, יש גם דברים טובים להגיד ואני באמת מברך. תשמעו, רבותי, אני חושב שהיה פה רצון טוב של הביטוח הלאומי. כולם התעשתו, הבינו שיש פה איזו שהיא לקונה שצריך לסדר אותה. כולם הבינו, גם משרד האוצר, באיחור רב, אבל בסופו של דבר התפכח והחליט ללכת ישר עם כל האנשים שיזמו את המהלך הזה. 

אני חושב שלא נותר לי אלא באמת לברך על היזמה הברוכה ואני חושב שזו עוד בשורה. כפי שאמרתי קודם, בשבוע שעבר זה היה חוק הפוליו, במוצאי שבת קיבלתי תעודת הוקרה מארגון הפוליו, על כך שהעברתי יחד עם חברי ציון פיניאן את הצעת החוק, והיום אני שמח שאנחנו מעבירים את הנושא הזה. באמת, אני אומר לכם כחברי כנסת אין לנו כלום, אבל התחושה הטובה הזאת שעשינו משהו, ואז אני אוכל להגיד בסוף מושב – מה עשית. אז תמיד נוכל להגיד רבותי, עשינו משהו לטובת האוכלוסייה החלשה, שלשם כך אנחנו נמצאים פה. ואתם, אנשי הביטוח הלאומי תבורכו. איך אני אומר? תבורכו מבעל הברכות על הדברים הטובים שאנחנו עושים. 

<דורון יהודה:>
אנחנו מברכים אותם גם בשם הנכים ואני אומר את זה בכל הכנות.

<היו"ר דוד אזולאי:>
תודה. בבקשה, אלי.

<אלי נכט:>
כיוון שקיבלתי ברכות חמות מיושב הראש, אז אני מודה מאד ליושב הראש דוד, ואני רוצה גם להודות ליושב הראש הקודם שבעצם נטל את היוזמה, חבר הכנסת אורי מקלב – אני מודה לך מאד ולשלומית, בכלל אין מה להגיד.
<אורי מקלב:>
היה לו ידע אישי יקר בעניין.

<אלי נכט:>
תודה רבה גם לשלומית מנהלת הוועדה, בלעדיה שום דבר כנראה לא היה רוקם עור וגידים, ותודה לכולם. 

שאלה אחת, אני רק רוצה להבין, כי אצלי בפברואר לפני כמה ימים הסתיימו שלוש וחצי השנים של הביטוח הלאומי ואני האמת היא כבר חשבתי שאין מצב שזה קורה, ושלומית אמרה לי – 'חכה, חכה, הנה זה נפתר, הנה זה נפתר', ואני כבר פרסמתי מודעה ביד שנייה, אבל אני עדיין מחכה. זה המצב. אולי אני שמח שחיכיתי. אני פשוט מנסה להבין. 

<שלומית אבינח:>
הונדה, פולקסווגן.

<אלי נכט:>
חשבתי על סקודה.

<שרה מילר:>
דרך אגב, אנחנו לא מגבילים רק לחברות האלה. כל חברה, כל יבואן שמוכן לסדר לכם הלוואה בבנק, אנחנו הסכמנו להיות משעבדים שניים. אז אין שום בעיה.

<שלומית אבינח:>
אבל שרה, יש איזו תכתובת מסודרת שלכם לכל היבואנים שכתבתם – 'תדעו לכם שהחל מה-1 במרס'?

<שרה מילר:>
יש סיכום. הם אמרו שהם עושים את זה בלאו הכי. 

<דורון יהודה:>
אבל שייצא חוזר שלכם. 
<אלי נכט:>
זה בדיוק מה שבאתי להגיד. 

<היו"ר דוד אזולאי:>
אני מציע שבעניין הזה שאל תחכו שהחברות יפנו ויגידו לכם בכתב. אני מציע שאתם תוציאו מסמך סיכום שלכם איתם, וברגע שהם אישרו את זה – אז אני חושב שבכך עשיתם והשלמתם את המלאכה. 
<אלי נכט:>
אני רק רוצה לשאול, זה הקטע הפרקטי שאותי מעניין. אני מגיע ליבואן הרכב כעיקרון? אני אמור להגיע ליבואן עצמו, לא לסוכנות הליסינג, ליבואן.

<שרה מילר:>
נכון, נכון. 

<אלי נכט:>
ואז אני אומר לו אני מעוניין ---

<אורי מקלב:>
רק במימוני. 
<אלי נכט:>
במימוני, אני מדבר רק על מימוני כרגע. ואני אומר לו שאני  מעוניין במימוני. עכשיו,  מימוני כולל הרי כמה דברים, נכון? מימוני זה לא סתם חלוקה לתשלומים. מימוני זה כולל מבחינתי טיפולים לרכב, זה כולל ביטוח לרכב.

<שרה מילר:>
לא, במימוני לא. זה רק הלוואה. 

<אלי נכט:>
רק הלוואה.

<היו"ר דוד אזולאי:>
מה שעד היום לא יכולת לעשות, היום אתה יכול לעשות.

<אלי נכט:>
הייתי בטוח שבמימוני גם יש ---

<שרה מילר:>
לא, לא, לא.

<דורון יהודה:>
הבעיה באה לפתור לך את העניין. 

<נעמי מורביה:>
תסלחו לי, בתור נכה אני אומרת לך, זה לקחת כל היד, כי הרי חלק מהתחשיב של גמלת הניידות זה הביטוח והתיקונים וזה וזה וזה, אז אתה לא יכול גם מימון וגם גמלה.

<אלי נכט:>
על מה את מדברת?

<דורון יהודה:>
היא מדברת על האפשרות.

<אלי נכט:>
אני מקבל 1,100 שקלים, יוצא לי 2,200 שקלים בחודש על דלק, ואני לא יודע איך זה הולך להתעדכן עכשיו עם השמונה שקלים לליטר. 

<דורון יהודה:>
אבל בשביל זה הגשתי תביעה ייצוגית. יש לך תביעה ייצוגית שבקרוב תשמע עליה.

<היו"ר דוד אזולאי:>
רבותי, אני רוצה לסכם את הדיון הזה וכפי שאמרתי בראש ובראשונה להודות למי שהתחיל את המהלך הזה, ליושב ראש הוועדה הקודם, חבר הכנסת אורי מקלב, שהוא היה הראשון ואני רק השלמתי את מה שהוא התחיל.

<אורי מקלב:>
תודה רבה. אתה יודע שאין המלאכה נקראת אלא על שם גומרה.

<היו"ר דוד אזולאי:>
וכמובן לאלי נכט, כפי שאמרתי קודם שיזם ולמנהלת הוועדה. אני רק רוצה לבקש מאנשי הביטוח הלאומי להוציא מכתב סיכום שלכם עם היבואנים. תואילו בבקשה בטובכם להעביר אלינו את ההעתק, כדי שתהיה לנו האסמכתה הזאת. וחשוב מאד, אני לא יודע איך, אני לא יודע מה האמצעי שלכם להתקשר עם הקבוצה שמנצלת את הזכות הזאת. האם באמצעות מכתב אישי או באמצעות פרסום. חשוב מאד שזה יגיע. 

<אילנה שרייבמן:>
אנחנו נחשוב איך באמת להגיע אליהם, אבל אנחנו גם נעזר בארגוני הנכים, באתרים שלכם. 

<היו"ר דוד אזולאי:>
אני מציע לביטוח הלאומי למצוא את הדרך הנאותה, כדי שהנושא הזה ---

<אילנה שרייבמן:>
בסוף זה גם עובר מפה לאוזן.

<היו"ר דוד אזולאי:>
שהנושא החשוב הזה באמת יגיע לכולם, על מנת לפתור את הבעיה. ועוד פעם, אני מודה לכולם, תודה רבה. 

<דורון יהודה:>
תודה רבה ליושב הראש. תודה רבה לך.

<היו"ר דוד אזולאי:>
משנכנס אדר מרבין בשמחה ופורים שמח. 

<הישיבה ננעלה בשעה 11:30.>
